Pre moderátorky a kamarátky Soňu Müllerovú a Emmu Tekelyovú boli dlho sociálne siete záhadou – samotná Müllerová sa im dokonca dlho vyhýbala. Nedávno si však dvojica bývalých hlásateliek založila profil (@mydve), na ktorom zachytáva momentky z akcií či ich spoločnú lásku k móde.
"Vo svojom veku som prepadla Instagramu. Je to taká milá zábava, Instagram je najmä o fotkách. Nemám rada, keď sa tam veľa rozpráva. Skôr sa mi páči, keď sa tam zavesí dobrá fotka s nejakým polovtipným komentom," prezradila pre TV Pravda Tekelyová.
S kamarátkou Soňou sa dohodli, že skúsia mať radosť a zábavu práve z toho, čo dnes mnohých ľudí dokonca živí. A tak začali postupne pridávať zábery na svojom konte na Instagrame. Na otázku, aké sú ich ciele a či si myslia, že sa z nich stanú aj novodobé influencerky, odpovedajú v našom videu. Pozrite si ho nižšie.